Kirabolták és szilánkosra törték egy középkorú férfi térdét Budapest hetedik kerületében. A három harminc év alatti elkövető egy pillanat alatt elfutott. Az áldozatot később mentővel szállították a Fiumei úti baleseti sebészetre, ahol azonnal megműtötték, írja a 24.hu.

A férfi hétfőn este ment át egyik ismerőséhez, innen hazafelé támadták meg másnap hajnalban a Kazinczy utcában.

Tőle mentem hazafelé kedd hajnalban fél kettő és négy között a Kazinczy utcán a Király utca felé, amikor a Wesselényinél nagy erővel nekem futottak, lerántottak a földre és elrabolták a telefonomat. Egy pillanat alatt történt az egész. Az egyikük elvette a mobilomat, majd átjátszotta a másik két társának és elfutottak. A bal térdem kétszer akkora lett, több helyen is megsérültem

– mondta a portálnak a férfi, aki előbb hazament, majd a pár száz méterre lévő otthonából értesítette a rendőrséget.

A kiérkező rendőrök mentőt hívtak hozzá, majd azonnal kórházba vitték. "Zúzódások és sérülések voltak rajtam, ezért több helyen is megröntgeneztek. A bal térdem szilánkosra tört, ezért azt azonnal meg is műtötték. A csípőmön és a csuklómon viszont megúsztam zúzódásokkal. Kaptam egy fekvőgipszet, így pénteken kijöhettem a kórházból" – mondta a kirabolt férfi, akinek orvosai hat hét felépülési időt jósoltak.

A BRFK kifosztás gyanúja miatt rendelt el nyomozást ismeretlen tettessel szemben. A kifosztott férfi és a rendőrség az eredményes nyomozás érdekében szemtanúkat keres.